**Predkladacia správa**

Predkladaný materiál obsahuje Návrh na uzavretie Zmluvy medzi Slovenskou republikou a Azerbajdžanskou republikou o zamedzení dvojitého zdanenia a zabránení daňovým únikom v oblasti daní z príjmov (ďalej len „zmluva”). Materiál sa predkladá ako iniciatívny v súlade s Pravidlami pre uzatváranie medzinárodných zmlúv a zmluvnú prax schválenými uznesením vlády SR č. 743 z 21. októbra 2009.

Cieľom zmluvy je vytvoriť právny rámec pre rozvoj všestranných a vzájomne výhodných hospodárskych vzťahov. Jej uplatňovaním bude právo na zdaňovanie príjmov rozdelené objektívne medzi oba zmluvné štáty. Zmluva rieši prekrývanie daňových sústav Slovenskej republiky a Azerbajdžanskej republiky a eliminuje nadmerné daňové zaťaženie, ktoré by v prípade absencie takejto zmluvy vzniklo dvojitým právnym zdanením toho istého príjmu.

Predkladaný materiál zodpovedá právnym predpisom Slovenskej republiky. Zmluva rozširuje bilaterálnu zmluvnú základňu Slovenskej republiky a rešpektuje súčasné medzinárodné požiadavky na minimálne štandardy v oblasti boja proti narúšaniu základu dane a presunom ziskov ako aj v oblasti daňovej transparentnosti. Pokiaľ ide o otázku zlučiteľnosti medzinárodných zmlúv o zamedzení dvojitého zdanenia s právom Európskej únie, spôsob zamedzenia dvojitého zdanenia je úplne v kompetencii jednotlivých členských štátov. Právo Európskej únie neupravuje uzatváranie zmlúv o zamedzení dvojitého zdanenia.

Z hľadiska vecnej podstaty predkladaného materiálu ide o medzinárodnú hospodársku zmluvu všeobecnej povahy (čl. 7 ods. 4 Ústavy SR), ktorá má charakter prezidentskej zmluvy. Je medzinárodnou zmluvou, ktorá priamo zakladá práva a povinnosti fyzických alebo právnických osôb a podľa čl. 7 ods. 5 Ústavy SR má prednosť pred zákonmi. Po podpise bude zmluva predložená na vyslovenie súhlasu Národnej rade SR a následne prezidentke SR na ratifikáciu. Zmluva bude po ratifikácii vyhlásená spôsobom ustanoveným zákonom.

Súčasťami predkladaného materiálu je tiež doložka vybraných vplyvov a aj doložka prednosti medzinárodnej zmluvy pred zákonmi Slovenskej republiky.

Materiál má vplyv na rozpočet verejnej správy, sociálne vplyvy a vplyv na informatizáciu spoločnosti. Materiál nemá vplyv na podnikateľské prostredie, životné prostredie a vplyv na manželstvo, rodičovstvo a rodinu.

K materiálu bola predložená zásadná pripomienka v rámci medzirezortného pripomienkového konania, ktorá bola akceptovaná a zapracovaná do materiálu.